Faifa

Faifa (angļu un skotu: Fife, skotu gēlu: Fìobha) ir pirmās pakāpes administratīvā iedalījuma vienība (pašvaldības apgabals) Skotijā, Apvienotajā Karalistē. Atrodas Skotijas austrumos Ziemeļjūras krastā, robežojas rietumos ar Pērtu un Kinrosu un Klekmenanšīru, ziemeļos Fērtoftejs to atdala no Dandī un Angusas, bet Fērtoforts dienvidos — no Folkirkas, Rietumlotiānas, Edinburgas un Austrumlotiānas. Apgabala administratīvais centrs ir Glenrotisa (38 360 iedzīvotāji), bet lielākā pilsēta — Danfērmlina (54 990). Citas lielākas apdzīvotās vietas ir Kērkoldi (50 370), Sentendrūsa (18 410), Rosaita (13 570), Kaudenbīta (12 030) un Metila (10 890). Vēsture Faifa bija viena no galvenajām piktu karalistēm (Fib), bet kopš 10. gadsimta — viena no senajām Skotijas karalistes provincēm. 12. gadsimtā Faifa kļuva par vienu no Skotijas grāfistēm (šīrām). 1975. gada administratīvās reformas laikā bijušās grāfistes teritorijā tika izveidots Faifas reģions, sadalot to trijos distriktos — Danfērmlina, Kērkoldi un Ziemeļaustrumu Faifa. 1996. gada 1. aprīlī distriktus apvienoja vienotā pašvaldības apgabalā ar vēsturisko Faifas nosaukumu. Atsauces Ārējās saites Vikikrātuvē par šo tēmu ir pieejami multivides faili. Skatīt: Faifa. Encyclopædia Britannica raksts (angliski)